Suid Afrikaanse Nuus Thread - Page 166 - Stormfront
07-20-2007, 05:40 AM #1651
Pensioen gestaak
Brakpan. – Tannie Minnie Botha, 'n 67-jarige pensioenaris van Minnebron, het verlede week die effek van die onlangse staatsdiensstaking eerstehands ervaar.
Haar polisiepensioen van die afgelope 24 jaar is sonder waarskuwing gestaak omdat haar lewensertifikaat weens die staking nie betyds verwerk is nie. Pensioene meen nou sy is dood.
Tannie Minnie vertel toe sy Dinsdag oudergewoonte by die kitsbank wou geld trek, het die masjien haar kaart verwerp. Sy het gedink dit is 'n fout met die masjien en is winkel toe om kruideniersware te koop.
"Toe dit by die betaalslag kom, bied ek my debietkaart aan, wat weer verwerp is. "Ek moes toe boonop hoor 'jammer mevrou, maar daar is nie geld in jou rekening nie'. Ek het gewens die aarde wil my insluk.
"Toe ek by die huis kom en begin navraag doen, moes ek uitvind dat pensioene dink ek is dood, want volgens hulle het hulle nie my lewensertifikaat betyds ontvang nie. Dié sertifikaat, wat elke ses maande voltooi moet word om te bewys ek leef nog, het ek reeds op 11 Mei na die pensioenafdeling teruggestuur."
"As ons bel en navraag doen, sê hulle elke keer ons moet net eenvoudig wag tot dit ons navraag se beurt is om op die rekenaar te kom."Dit beteken ook dat die aftrekkings vir onder meer haar mediese fonds en motor nie kon deurgaan nie.
Die mediese fonds dreig nou om haar lidmaatskap te kanselleer.
Me. Ansie Hattingh, bestuurder van die oproepsentrum by die Government Employees Pension Fund (GEPF), het bevestig tannie Minnie se pensioen is opgeskort omdat daar geen rekords is dat haar lewensertifikaat ontvang is nie. Sy het bevestig daar is 'n groot opeenhoping van werk weens die staking.
Sy het onderneem om onmiddellik 'n nuwe lewensertifikaat aan te stuur vir voltooiing. "As mev. Botha dit dadelik doen en per spoedpos aan ons terugstuur, kan sy teen komende Donderdag (môre) haar pensioen in haar rekening hê. Ons is jammer vir die ongerief," het sy gesê.
07-23-2007, 01:40 AM #1652
Zim-regering wil maatskappye afvat soos plase
Harare. - Eienaars van Zimbabwiese maatskappye "wat nie met die regering wil saamwerk nie", word nou gedreig dat hul maatskappye afgevat sal word net soos boere se plase afgevat is.
Die Zimbabwiese regering het 'n maatskappy op die been gebring om sy hande op sukkelende plaaslike en buitelandse private maatskappye te lê wat hulle aan "ekonomiese sabotasie" skuldig maak.
Die regeringsmondstuk The Herald het eergister berig dat die Zimbabwe State Trading Corporation saam met die Zimbabwe Development Corporation gaan werk om dié maatskappye oor te neem.
Die Zimbabwiese regering het ook 'n Z$30 miljard-fonds op die been gebring om die sukkelende private maatskappye aan die gang te hou.
Dit kom ná pres. Robert Mugabe se waarskuwings vroeër dat ondernemings wat nie die nuwe prysregulasies toepas nie, genasionaliseer gaan word. Mnr. Obert Mpofu, minister van handel en nywerheid, het gesê die regering wil help, maar sal nie huiwer om die maatskappye oor te neem wat opsetlik nie met owerhede wil saamwerk nie.
"Ek sal nie graag 'n punt wil bereik waar ek geforseer word om jul maatskappye af te neem nie, maar as julle nie saamwerk nie, sal dit gebeur." het hy gesê.
"Wanneer ons die maatskappye oorneem, sal ons die personeel behou, maar 'n nuwe bestuurder aanstel. Ons sal net van die eienaars ontslae raak."
Mpofu, wat ook die taakspan lei wat die nuwe prysregulasies moet opdwing, het gesê die meeste van die maatskappye is in Bulawayo.
'n Taakspan het Vrydag van dié plekke besoek.
Mnr. Elliot Manyika, minister sonder portefeulje, het tydens dié besoek ondernemings wat hul deure weens die opdwing van prysregulasies wil sluit, gewaarsku.
"Ons weet van julle. Ons sal jul ondernemings oorneem en aan die werkers gee," het hy gemaan.
Manyika het gesê die regering sal nié geïntimideer word nie.
Intussen sal Zimbabwiërs van volgende week die impak van die kosskaarste in die land erger voel wanneer dit onwettig is om sonder 'n permit kos in te voer.
Aansoeke om dié permitte moet by die ministerie van handel en nywerheid gedoen word. Dié kos, wat slegs vir huishoudelike gebruik moet wees, mag ook nie meer as sowat R1 700 kos nie.
07-23-2007, 01:42 AM #1653
Fietsryer van Jhb dood toe motor hom tref
'n Fietsryer van Johannesburg is dood en drie van sewe passasiers in 'n Toyota Tazz is beseer toe dié motor eergister tussen Deneysville en Vereeniging tussen drie fietsryers ingery het.
Die drie ernstig beseerdes is kinders wat saam met vier volwassenes in die motor was. Die motor het gerol nadat dit die fiets getref het.
Die bestuurder van dié donkerrooi Tazz, 'n man van Sebokeng wat na bewering die 52-jarige man van Greenside van sy fiets afgery het, gaan van strafbare manslag aangekla word, het supt. Sam Makhele, Vrystaatse polisiewoordvoerder, gesê.
Hy het gesê op versoek van die oorledene se naasbestaandes wil die polisie nie die slagoffer se naam bekend maak nie.
Dié man en twee van sy vriende het eergister met hul fietse in die rigting van Deneysville gery.
Makhele het gesê die 34-jarige bestuurder van die Tazz het omstreeks 08:20 tussen die fietsryers ingeploeg. "Die oorledene is van die fiets gegooi, maar nie een van die ander fietsryers is getref of beseer nie."
Hy het gesê die Tazz, wat in die rigting van Deneysville gery het, het sewe insittendes gehad – vier volwassenes, twee mans en twee vroue, en drie kinders.
Die kinders het ernstige beserings opgedoen, maar die volwassenes is net lig beseer.
ER24 het die beseerdes na die Vereenigingse Medi-Clinic, 'n hospitaal in Sebokeng en die Sasolburg- Provinsiale Hospitaal geneem. Mnr. Werner Vermaak, 'n woordvoerder van ER24, het gesê die bestuurder het beheer oor die motor verloor toe hy die fietsryer getref het.
Die motor het gerol en sowat 200 m verder op sy dak tot stilstand gekom.
Vermaak het gesê die fietsryer het 'n erge stamp op die kop gekry en is by ER24 se aankoms by die toneel dood verklaar.
07-23-2007, 01:44 AM #1654
SA se eerste 'kuberterro' vas
Kaapstad. – Ná maande se kat- en-muis-speletjies met die media en die polisie is die vermeende meesterbrein agter 'n opspraakwekkende seksblog eergister vasgetrek.
Mnr. Juan Duval Uys (39), wat Suid-Afrika se eerste vermeende kuberterroris genoem word, verskyn volgens die teenmisdaadnetwerk eblockwatch vandag in die Kroonstadse landdroshof voordat hy na Kaapstad gebring word.
Hy is eergister omstreeks 04:00 by sy ouerhuis in Kroonstad deur polisiebeamptes aangekeer.
Volgens inligting van die polisie is Uys gesoek op 'n aanklag van diefstal van R250. Dié aanklag is reeds in 2004 by die Tafelbaai-hawe-polisiekantoor ingedien. 'n Lasbrief vir sy inhegtenisneming is toe uitgereik.
Inwoners van Kroonstad het gesê Uys is nie 'n bekende op dié Vrystaatse dorp nie en hy het net meer as 'n maand daar gewoon om glo by sy bejaarde en sieklike ouers te wees.
Uys is 'n omstrede figuur en is glo die een wat die toutjies getrek het agter die seksblog van Skye, glo 'n manlike prostituut, waarby verskeie bekende Suid-Afrikaanse mans betrek is.
Hy word ook betrek by die berugte crimexposouthafrica (Cesa)-webwerf.
Op dié webwerf, wat deur ene mnr. Neil Watson gestig is, word toeriste gewaarsku teen die misdaad in Suid-Afrika en aangeraai om nie die land te besoek nie. Ná berigte het dit begin lyk of Uys dalk "Watson" is.
Verdere bewerings wou dit hê dat "Shaun Thompson", glo die naam van nog 'n Cesa-koördineerder, moontlik nóg een van die name is wat Uys vir homself gebruik.
Uys was ook destydse leier van die Gay-en-lesbiër-alliansie (GLA). Gayregte-groepe het in die verlede beweer die GLA bestaan slegs uit Uys en dat dié party se woordvoerder, mnr. David Baxter, nog 'n skuilnaam is.
Uys is as Lodewikus Theodorus Uys gebore en het in 1991 sy naam na Juan Duval verander.
Volgens inligting is die enigste ander klag tot nog toe teen Uys dié van die besit van pornografie in Januarie 1996. Dit is nie bekend wat die uiteinde van dié ondersoek was nie.
Uys is luidens polisierekords 'n klaer in sowat 18 sake.
Kapt. Elliot Sinyangana, 'n polisiewoordvoerder, het gesê speurders van die handelsmisdaad-eenheid sal Uys vandag in Kroonstad oplaai en na Kaapstad bring.
Eers dan sal daar besluit word waar en wanneer hy in die hof verskyn.
Sinyangana weet nog nie wat die besonderhede van die aanklagte teen Uys is nie, omdat die polisie nog wag vir die amptelike dokumente.
Mnr. André Snyman, stigter van die teen-misdaadnetwerk eblockwatch, wat tesame met die Associated Intelligence Network gehelp het om vas te stel waar Uys wegkruip, het Uys as 'n afvallige ("pervert") en 'n koppelaar ("pimp") beskryf.
"Dis hoekom dit so belangrik was om hom vas te trek."
Die OD se mnr. Simon Grindrod, een van die Suid-Afrikaanse mans wie se naam op die seksblog verskyn het en wat 'n aanklag van crimen injuria teen die blogger ingedien het, het gesê hy is "baie, baie bly".
Grindrod, wat verlede jaar 'n bedrogklag teen die skepper van Cesa ingedien het, het bygevoeg hy hoop al die aanklagte teen Uys sal gekonsolideer word. "Ek hoop dis 'n baie lang klagstaat."
Mnr. Pieter Boshoff, wat in reaksie op crimexposouthafrica die webtuiste www.realsouthafrica.com begin het om die positiewe oor Suid-Afrika te verkondig, het gister gesê hy slaak 'n sug van verligting.
"Ek is verheug dat die saak na 'n punt gekom het waar ons kan antwoorde kry.
"Juan Uys het nou die geleentheid om te verduidelik hoekom hy sekere dinge gedoen het."
07-23-2007, 02:08 AM #1655
SA tiener gestrand in vreemde
'n "Barmhartige Samaritaan" van Suid- Afrika wat in Bahrein werk, gaan sorg dat 'n gestrande 18-jarige Suid-Afrikaanse tiener na sy geboorteland kan terugkeer.
Donovan Kruger van Secunda,'n matriekleerling, is reeds langer as 'n maand in dié Midde-Oosterse land gestrand nadat sy pa en stiefma hom glo daar agtergelaat het.
Volgens me. Nomfanelo Kota, woordvoerder van die departement van buitelandse sake, het die departement eers eergister daarvan te hore gekom toe die "Samaritaan" die departement gebel het.
Donovan het in September verlede jaar saam met sy pa-hulle na Bahrein gereis nadat sy pa glo in Saoedië-Arabië werk gekry het. Sy visum was net vir 72 uur geldig, het die Gulf Daily News berig.
Die gesin wou op 21 Junie na Suid-Afrika terugkeer, maar die immigrasiebeamptes wou Donovan nie toelaat om die land te verlaat nie, omdat sy visum reeds verval het. Hy moes eers 'n boete van sowat R3 645 betaal, maar sy pa het dit nie gehad nie.
Die egpaar het hom glo met R450 en die klere aan sy lyf agtergelaat en aangesê om terug te gaan na hul blyplek om te sien of iemand hom sal huisves totdat hulle die saak kan oplos.
Donovan se biologiese ma is glo nie bewus van die situasie nie.
Hy het om hulp gaan aanklop by die migrantewerker-beskermingsvereniging. Sy uitstaande boete weens die verstrykte visum beloop nou reeds R5 400.
Volgens Kota het 'n beampte van dié vereniging hom by die "Samaritaan", wat anoniem wil bly, afgelaai. Dié man is 'n bekende sakeman onder die Suid-Afrikaners in die gebied.
Volgens Kota het die "Samaritaan" ingestem om vir Kruger 'n vliegkaartjie huis toe te koop, terwyl die vereniging se beamptes die boete probeer kanselleer.
"Ons probeer die kind terugkry in Suid-Afrika en sal dan, indien nodig, maatskaplike dienste betrek."
Dis onbekend waar Donovan se ouers hulle bevind.
Volgens Kota is dit ook nie bekend wanneer presies hy na Suid-Afrika gaan terugkeer nie.
07-23-2007, 05:36 AM #1656
Polisie belowe hulle ondersoek stasiebevelvoerder
Die amptelike ondersoek na 'n insident by die polisiestasie op Levubu, waar die stasiekommissaris na bewering onbehoorlik ingemeng het in 'n ondersoek en 'n klaer in 'n gewapende roofklag daarvan beskuldig het dat hy onder valse voorwendsels die rooftog versin het, het nog geen uitslag opgelewer nie.
Dit is nie duidelik of die polisie hoegenaamd voortgaan om die beweerde rowers te probeer opspoor en of die klag intussen verander of laat vaar is nie.
'n Gewapende rooftog sou na bewering in die vroeë oggendure van 21 Junie voorgekom het op die plaas Brazilia van mnr. J. Furstenburg, waarin vier gewapende mans die eienaar en 'n werker sou vasgebind en in 'n kluis toegesluit het en daarna met die boer se voertuig en 'n groot bedrag geld weggekom het.
Na bewering is daar tevergeefs probeer om die polisie op Levubu te aktiveer. 'n Werker moes glo self die polisie fisies gaan haal.
Mnr. Furstenburg, wat saam met 'n vennoot piesang rypmaakkamers op die plaas bedryf, is glo ná die voorval na die polisiestasie ontbied, waar die stasiekommissaris – nie die ondersoekbeampte nie - hom na bewering op 'n intimiderende wyse ondervra en allerlei beskuldigings toegevoeg het.
Nóg die polisie se kommunikasiebeampte op Levubu, nóg die streekkantoor op Thohoyandou het enige inligting oor dié ernstige beweerde misdaadvoorval aan die media beskikbaar gestel. Die kantoor op Thohoyandou het 'n navraag na die provinsiale kantoor in Polokwane verwys.
Senior Superintendent Ronel Otto van dié kantoor het op 27 Junie gesê die aangeleentheid word onder die aandag van die Provinsiale Kommissaris gebring en "alle omstandighede rondom die hele aangeleentheid sal ondersoek word."
Vandeesweek het sy by navraag gesê daar is nog geen nuus oor die aangeleentheid nie.
Dit is gevolglik nie duidelik wie se weergawe van die gebeure nou deur die polisie op Levubu ondersoek word en of dié ondersoek onderhewig is aan die uitslag van die ondersoek deur die provinsiale kommissaris nie.
Rassisties-gedrewe onbevoegdheid by die polisiekantoor op Levubu het in die verlede tot persoonlike ingryping deur die destydse LUR vir Veiligheid en Sekuriteit gelei. Dit was aanleiding tot die verplasing van senior personeel. Een van die kommissarisse wat by die indertydse fiasko betrokke was, het intussen uit diens getree.
07-24-2007, 04:11 AM #1657
'Kuberterro' by moord betrek
Kroonstad. – Die vermeende "kuberterroris" wat die afgelope naweek hier by sy ouerhuis gearresteer is, was gister ook onder die vergrootglas weens 'n moord wat meer as 14 jaar gelede in dié dorp gepleeg is.
"Juan-Duval Lt. Uys", soos hy by binnelandse sake geregistreer is, was destyds op die dorp bekend as Ludie Uys. Hy het as administratiewe klerk by korrektiewe dienste (destyds die gevangenisdiens) se menasie gewerk.
Hy het blykbaar sy naam verander omdat hy nie van die doopnaam "Lodewikus" gehou het nie. Dit is nie bekend waarvoor die afkorting "Lt." in sy nuwe naam staan nie.
Sy naam was al Juan-Duval Uys toe hy in 1994 die eerste keer 'n klaer in 'n saak by die polisie was. Sedertdien het hy reeds 20 verskillende sake by die polisie aangemeld.
Hy het die afgelope jare glo ook die name Neil Watson, David Baxter, Shaun Thompson en Skye gebruik.
Uys, toe nog Ludie, was in die laat 1980's en vroeg 1990's 'n baie goeie vriend van sers. Hennie Schmidt, wat in 1993 wreedaardig by die gevangenisdiens se kombuis op Kroonstad vermoor is.
Gerugte wil dit hê dat die twee toe in 'n verhouding was.
Schmidt is vermoor nadat Uys uit Kroonstad weggetrek het.
Volksblad, Vrystaatse susterkoerant van Beeld, het betroubaar verneem dat Uys se vingerafdrukke geneem is nadat hy gister in die landdroshof op Kroonstad verskyn het.
Dit sal vergelyk word met 'n vingerafdruk in bloed wat destyds op die moordtoneel gekry is. Schmidt is 14 keer met 'n mes gesteek en herhaaldelik oor die kop geslaan.
Sy moordenaar is nooit gevang nie, hoewel die saak telkemale heropen en weer ondersoek is.
Uys het die afgelope paar weke weer by sy bejaarde ouers in Suidrand, Kroonstad, gebly omdat hulle nie gesond is nie.
Die egpaar het glo Kroonstad toe getrek nadat Uys destyds by die gevangenisdiens bedank en die dorp verlaat het.
Hy is Saterdagoggend op Kroonstad in hegtenis geneem kragtens 'n uitstaande lasbrief vir diefstal van R250.
Die klag is al in 2004 by die Tafelbaai-hawepolisie ingedien.
Hy het gister net vlugtig in die hof hier verskyn en sal deur die ondersoekbeampte van Kaapstad gehaal word om weer op 30 Julie daar in die hof te wees.
Uys is glo onder die name Watson, Thompson en Skye die man agter die seksblog waarin verskeie bekende Suid-Afrikaanse mans betrek is weens hul beweerde betrokkenheid by 'n manlike prostituut. Hy was na bewering ook die dryfkrag agter die berugte crimexposouthafrica-webwerf.
Klagtes rakend oortredings wat hiermee verband hou, is teen Neil Watson en Shaun Thompson ingedien, maar nie teen Juan-Duval Uys nie.
Dit is hoekom die polisie slegs inligting oor twee sake teen Uys het.
Hy was ook glo die destydse leier van die Gay-en-lesbiëralliansie. Hy het in dié hoedanigheid tydens die opspraakwekkende Sizzler-moorde in 1993 op nege gay mans in Kaapstad beweer sy lewe is ook in gevaar.
Dit het later bekend geword dat hy Adam Woest, een van die veroordeelde Sizzler-moordenaars, se buurman was.
07-24-2007, 04:21 AM #1658
Eskader dalk gesluit wat vliegtuie in vlug volmaak
Die lugmag se eskader wat vegvliegtuie soos die Cheetah en die nuwe Gripen in vlug van brandstof moet voorsien, gaan waarskynlik gesluit word.
Dít sal beteken dat Suid-Afrika as enigste Afrika-staat suid van die Sahara wat oor dié vermoë beskik, vir minstens tot ná 2010 nie meer dié funksie sal kan verrig nie.
Die lugmag het die afgelope week gesê die finale besluit vir die moontlike sluiting van 60 Eskader by die Waterkloof-lugmagbasis berus by die departement van verdediging.
Die vermoë sal eers hervat kan word wanneer die lugmag die nuwe Airbus A400M ná 2010 in gebruik neem.
Volgens mnr. Helmoed-Römer Heitman, militêre kenner, beteken die sluiting dat die lugmag met moeite sy vegvliegtuie in buitelandse operasies sal kan aanwend.
"Die lugmag kán eenvoudig nie die Gripens sonder 'n vliegtuigtenker gebruik nie. Boonop was een van die motiverings vir die aankoop van die veeldoelige Gripen juis om dit ook oorgrens as 'n bate vir Afrika te gebruik."
Dit sal volgens ingeligtes beteken 'n Gripen sal van die Louis Trichardt-lugmagbasis tot by die grens en miskien terug kan vlieg. Niks verder nie.
Heitman meen verder die A400M is nie die ideale vliegtuig vir invlugherbunkering nie aangesien sy topspoed beswaarlik met die minimum spoed van die vegvliegtuie vergelyk, wat herbunkering bitter moeilik maak.
"Om 60 Eskader toe te maak en die Boeing 707 uit te faseer, is kortsigtig," het hy gesê.
Boonop is een van die opsies wat die lugmag oorweeg glo 'n aanbod van die Brasiliaanse lugmag om van sy invlugherbunkeringsopleiding in Suid-Afrika te kom doen.
Sodoende sal hy dus die lugmag uit sy verknorsing kan help.
Toe die Gripens destyds aangekoop is, het die Sweedse vliegtuig nié oor 'n invlugherbunkeringstoestel beskik nie.
Die toestel moes spesiaal vir die Suid-Afrikaanse vliegtuie ingebou word, omdat dit as 'n noodsaaklikheid beskou is gegewe die lang afstande wat die vliegtuie in die streek sal moet aflê.
Die eerste Gripens word reeds volgende jaar afgelewer. Volgens Heitman is die Brasiliaanse voorstel "bisar".
Die eskader se Boeing word ook as vragvliegtuig vir die ontplooiing en ondersteuning van Suid-Afrika se soldate in die buiteland aangewend.
In dié hoedanigheid vergoed die Verenigde Nasies (VN) die weermag vir die gebruik daarvan en genereer die eskader dus sy eie bedryfskapitaal.
Volgens ingeligtes is die vliegtuig dus aansienlik goedkoper om te gebruik as om vliegtuie soos die Ilyushin 76 ten duurste vir die ondersteuningsvlugte te huur.
07-24-2007, 04:25 AM #1659
VS se mees gesoekte man vandag in hof
'n MAN wat deur die Vrystaatse polisie as die mees gesoekte misdadiger beskou is en na bewering met die gewapende roof in Mei vanjaar by die Glaspaleis in Bloemfontein verbind word, sal vandag in die Bloemfonteinse landdroshof verskyn.
Sy hofverskyning kom nadat hy die naweek deur die Bloemfonteinse polisie by 'n vriend van hom se huis in Kagisanong vasgetrek is.
Kapt. Chaka Morape, polisiewoordvoerder, sê lede van die misdaadintelligensie-eenheid het Saterdagaand inligting oor die mees gesoekte misdadiger in die Vrystaat opgevolg en die hulp van die areamisdaadbekampingseenheid ingeroep.
"Hy is in hegtenis geneem by die huis van sy vriend waar hulle sit en kuier het," sê Morape.
Morape sê die 33-jarige man word vir verskeie misdade gesoek, wat moord, gewapende roof en die diefstal van motorvoertuie, insluit.
"Hy word veral vir die diefstal van motorvoertuie in die Vrystaat gesoek," sê Morape.
Die man word deur die Heidedal, Bloemspruit-, Virginia-, Bayswater-, Kagisanong-, Ladybrand- en Batho-polisiekantore in die Vrystaat weens klagte wat sover terug as 1997 strek, gesoek. Hy word ook na bewering verbind met die gewapende roof in Mei hierdie jaar waar duisende rande in verkeersboetes by die Bram Fisher-gebou in Bloemfontein buitgemaak is.
Volgens die polisie se vroeëre verklarings het die veligheidsbeamptes op Donderdag 3 Mei geld van die verkeersafdeling by die Chris de Wet-gebou na die Glaspaleis vervoer.
Een van die veiligheidsbeamptes het na bewering met 'n trommel vol geld in sy hand uit die voertuig geklim.
'n Onbekende man het hom aan die arm gegryp.
Die veiligheidsbeampte het drie skote afgevuur en vermoedelik een van die verdagtes in die bors gewond.
Die verdagtes het met die vuurwapen van die veiligheisbeampte en die trommel geld weggekom.
Die voertuig waarmee hulle van die toneel gevlug het, is later dieselfde oggend verlate in Batho gevind. Dié voertuig is na bewering in Welkom as gesteel aangemeld.
Die veiligheidsbeamptes is nie in die rooftog beseer nie.
07-25-2007, 01:56 AM #1660
Sindikate teiken dalk lughawe
Die polisie het 'n ondersoek begin na sindikaatbetrokkenheid by rooftogte waarin die slagoffers vanaf die O.R. Tambo-lughawe agtervolg is.
In die mees onlangse voorval van dié aard is mnr. Dumisani Kumalo, die land se ambassadeur by die Verenigde Nasies (VN), Saterdagaand op pad na sy kleinseun se partytjie in Greenside, Johannesburg, by die hek deur twee gewapende mans voorgelê en van onder meer sy aktetas met dokumente, sy kamera en beursie beroof. Kumalo se vriend, wat in die motor was, is in die bolyf geskiet.
Kapt. Cheryl Engelbrecht, polisiewoordvoerder, het bevestig dat Kumalo agtervolg is toe hy by die lughawe weggery het.
Vroeër die maand is mnr. Eric Lerata (44), 'n hoofbestuurder van kerndienste by die Suid-Afrikaanse Kernenergiekorporasie (Necsa), voor sy huis in Ibissingel, Pretoria, doodgeskiet kort nadat 'n kollega hom by dié lughawe opgelaai het.
In Januarie is vyf buitelandse toeriste by hul blyplek van R34 000 en hul busbestuurder van R2 000 beroof nadat hulle op dié lughawe aangekom het.
Supt. Thembi Nkwashu, Gautengse polisiewoordvoerder, het destyds bevestig dat die toeriste van die lughawe af agtervolg is.
In September verlede jaar is dr. Yaio Dankion (53), oorspronklik van Ghana, ernstig in die nek gewond toe twee mans hom en sy dogter (25) oorval het nadat Dankion haar op dié lughawe gaan haal het.
Supt. Eugene Opperman, polisiewoordvoerder, sê die polisie bespeur "van tyd tot tyd 'n duidelike patroon in voorvalle waar slagoffers beroof word nadat hulle vanaf die lughawe agtervolg word".
Om dié rede ondersoek die Gautengse misdaadintelligensie-eenheid die moontlikheid van sindikaatbetrokkenheid.
"Die polisie is nou in die proses om profiele van bewegings en moontlike verdagtes op te stel," sê Opperman.
Hy sê die voorvalle vind nie "so gereeld plaas nie" en is nie aan die toeneem nie, maar geniet deesdae meer "media-aandag." Opperman sê nie net belangrike en welgestelde mense loop deur nie en dit is belangrik dat mense aan basiese wenke gehoor gee:
Moenie geld en waardevolle items (byvoorbeeld beursies en selfone) in die openbaar vertoon nie.
Dit is onaanvaarbaar dat mense steeds geld trek en dan die geld oop en bloot tel.
Mense moet "wakker huis toe ry." Wees bewus van jou omgewing en hou by veiligheidsbeamptes langs die pad of by 'n polisiekantoor stil as jy vermoed dat jy agtervolg word.
Wanneer jy mense naby jou huis sien ronddwaal wat nie aan jou bekend is nie, ry verby; meld die voorval aan en keer later terug, beveel Opperman aan.